b'\n_START_ARTICLE_\nAustinita\n_START_SECTION_\nCaracter\xc3\xadstiques\n_START_PARAGRAPH_\n\xc3\x89s un arsenat de calci i zinc, amb f\xc3\xb3rmula CaZn(AsO\xe2\x82\x84)(OH). \xc3\x89s l\'equivalent amb zinc de la cobaltaustinita i la niquelaustinita. Cristal\xc2\xb7litza en el sistema ortor\xc3\xb2mbic formant cristalls ortor\xc3\xb2mbics ben desenvolupats. Tamb\xc3\xa9 s\'hi pot trobar en h\xc3\xa0bit acicular allargat a l\'eix c, radial, en crostes fibroses o en n\xc3\xb2duls. \xc3\x89s el terme extrem amb zinc d\'una s\xc3\xa8rie de soluci\xc3\xb3 s\xc3\xb2lida a l\'altre extrem de la qual hi ha la conicalcita, donant una fam\xc3\xadlia de minerals ortor\xc3\xb2mbics substituint gradualment el zinc per coure. La seva duresa a l\'escala de Mohs oscil\xc2\xb7la entre 4 i 4,5._NEWLINE_Segons la classificaci\xc3\xb3 de Nickel-Strunz, l\'austinita pertany a "08.BH: Fosfats, etc. amb anions addicionals, sense H\xe2\x82\x82O, amb cations de mida mitjana i gran, (OH, etc.):RO\xe2\x82\x84 = 1:1" juntament amb els seg\xc3\xbcents minerals: thadeuita, durangita, isokita, lacroixita, maxwellita, panasqueiraita, tilasita, drugmanita, bjarebyita, cirrolita, kulanita, penikisita, perloffita, johntomaita, bertossaita, palermoita, carminita, sewardita, adelita, arsendescloizita, cobaltaustinita, conicalcita, duftita, gabrielsonita, nickelaustinita, tangeita, gottlobita, hermannroseita, \xc4\x8dechita, descloizita, mottramita, pirobelonita, bayldonita, vesignieita, paganoita, jagowerita, carlgieseckeita-(Nd), attakolita i leningradita.\n_START_SECTION_\nFormaci\xc3\xb3 i jaciments\n_START_PARAGRAPH_\nEs pot trobar a les zones d\'oxidaci\xc3\xb3 dels jaciments de metalls. \xc3\x89s un mineral rar, i nom\xc3\xa9s apareix en aquestes zones si els dip\xc3\xb2sits metal\xc2\xb7l\xc3\xadfers estan molt enriquits en ars\xc3\xa8nic. Sol trobar-se associada a altres minerals com el quars, la limonita i l\'adamita. Va ser descoberta a la mina Gold Hill, al Comtat de Tooele (Utah, Estats Units). Tamb\xc3\xa9 ha estat descrita en altres indrets dels Estats Units, Alemanya, Austr\xc3\xa0lia, \xc3\x80ustria, Bol\xc3\xadvia, Bulg\xc3\xa0ria, Espanya, Fran\xc3\xa7a, Gr\xc3\xa8cia, Hongria, el Marroc, M\xc3\xa8xic, Nam\xc3\xadbia, Pol\xc3\xb2nia, Xile, la Xina i Z\xc3\xa0mbia. A Catalunya se n\'ha trobat a la mina Linda Mariquita, al Molar (Priorat, Tarragona).'